Madame la Roine estant en son conseil a ordené que messire Guy Rabby clerc des comptes de Bourgoigne et garde des chartres
et autres lettres et escrips qui sont ou tresor a Talent, ait et prenne pour cause de son dit office pour chascun jour qu'il
vaquera es dictes besoignes, six soulz tournois et sera en la conscience dudit messire Guy de baillier par cedule signee de son
signe manuel au receveur, du duchier de Bourgoigne qui les diz gages li paiera, les journees qu'il y aura vaquié, et n'est pas
a entendre que pour ce il soit tenuz ne astraint a y vaquier ne entendre se il ne li plaist on se il n'y a cause raisonnable
es foirez et jours de festes notables combien que par iceulz il ait et prenne ses diz gages, mais seulement, es autres jours ouvrables
Et se par aucuns jours ouvrables il vaque ailleurs ou en ses propres besoignes il ne prenra par iceulz aucuns gages en la
maniere qu'il est acoustumé de faire en la chambre des comptes du Roy a Paris. Escript en l'abbaye de Prully le XIIe.
Jour de sept l'an MCCCLII.
